Foto: Hina

JADRANKA Kosor žestoko je kritizirala Aleksandra Vučića na čijoj je svečanosti povodom inauguracije jučer bila Kolinda. Bivša premijerka smatra da bi se Vučić trebao javno ispričati za sve ono što je govorio devedesetih godina kada je kao poslušnik četnika Vojislava Šešelja posjećivao okupirana područja.



"U slučaju Vučića, ono što bih očekivala kao građanka je prije svega izraz njegove duboke isprike za sve što je govorio. Ne prije sto godina, nego relativno nedavno, na tlu Republike Hrvatske, u vrijeme kada je Hrvatska bila međunarodno priznata i kad je bezuvjetno orio u Glini da "ovo nikad neće biti Hrvatska". Budući da je sada jedan od lidera u regiji i to bi volio biti, nositi zastavu lidera regije, onda je to minimalno, to je zaista podvlačenje crte. S njima ćemo uvijek dijeliti granicu, ne možemo birati susjede, ali minimum minimuma bi bila njegova iskrena isprika. Da bismo se okretali budućnosti i moramo se osvijestiti što se zaista događalo u prošlosti. On je jedan od Šešeljevih učenika", kaže Jadranka Kosor u razgovoru za N1.



"Na skupu gospodina Vučića u predizbornoj kampanji pojavio se i Veselin Šljivančanin, osuđeni ratni zločinac. Sjećamo se njegovih izjava ispred vukovarske bolnice. Na to i hrvatski političari moraju otvoreno govoriti i u razgovoru sa samim Vučićem. Mislim da itekako treba otvarati vrata i za dolazak srpskih turista. O ratu ne treba govoriti, ali ne treba zaboraviti. Treba znati kako je počelo i tko je bio agresor i tko je bio žrtva", dodala je Jadranka Kosor.

Tekst se nastavlja ispod oglasa

Pupovčeva šutnja



Osvrnula se i na ploču s fašističkim pozdravom koja još uvijek stoji u Jasenovcu. Milorad Pupovac, smatra Kosor, u zadnje vrijeme šuti.



"Gospodin Pupovac je zanimljivo odbio komemorirati u Jasenovcu s Vladom, ali evo nakon toga se ne oglašava, kao niti oko problema koji je strašno podijelio Hrvatsku - dvopismene ploče u Hrvatskoj. Sad to očigledno više nije tema. To su partneri danas u vlasti koji o tome moraju govoriti. Vjerojatno će zapravo tražiti neki potihi izlaz i vjerojatno će ljudi koji su postavili ploču dogovoriti", smatra Kosor.



Osvrnula se i na verbalni napad na Janicu Kostelić zbog čega je nekoliko ljudi uhićeno.



"Vidjet ćemo kakav je to trend, ali svakako treba to staviti u kontekst slobode izražavanja. Ja sam često meta prijetnji, koje dolaze kroz anonimna pisma pa ne mogu prijaviti. Puno pisama davala sam policiji pa se ništa nije dogodilo. Razumijem svakoga tko je žrtva prijetnji, ali moramo postupati na isti način. Nema žrtava manje ili veće vrijednosti. Skloni smo da ne reagiramo ako je uvrijeđen netko tko nije naš, potajno to i podržimo, a kad je uvrijeđen netko naš onda reagiramo. Treba reagirati u svakom slučaju. U slučaju Kostelić, potpuno je razumijem, i dan danas sama znam doživjeti strašnu verbalnu agresiju, ali ne mogu ništa. Ona je u drugačijoj poziciji jer pripada vlastima i postala je političarka i tu se mora pripremiti da je ne gledaju svi kao kraljicu što ona jest, nego kao političarku. Voljela bih da iz toga izađe neokrznuta. Ali ovo je posao koji nosi svoj teret", smatra Kosor.

